ยอมรับแล้ว สาวกุเรื่องหลอกผัว โจรดักจี้ชิง 1 หมื่น ที่แท้เอาไปใช้หนี้ 
สาวยโสธรสารภาพแล้ว หลังสามีแจ้งความ ภรรยาถูกโจรโยนถุงแป้งใส่รถ ชิงเงินสดไป 1 หมื่น แต่ตำรวจพบพิรุธ เค้นสอบ จนยอมรับกุเรื่องขึ้นเพื่อเอาเงินใช้หนี้ เหตุไม่อยากมีปัญหากับสามี เพราะใช้เงินกระเป๋าเดียวกันจากกรณี น.ส.สุทธภา นีสันเทียะ อายุ 23 ปี ถูกคนร้ายขี่จักรยานยนต์ประกบก่อนโยนถุงแป้งใส่กระจกรถยนต์ แล้วลงมาก่อเหตุชิงทรัพย์ผู้เสียหาย ได้เงินสดไป จำนวน 10000 บาท เหตุเกิดเมื่อเวลา 13.30 น. วันที่ 1 มี.ค.ที่ผ่านมา บริเวณถนนทางเข้าหมู่บ้านสว่าง ต.ย่อ อ.คำเขื่อนแก้ว จ.ยโสธร ตามที่เสนอข่าวไปแล้วนั้นล่าสุด วันที่ 2 มี.ค.63 ที่ห้องสืบสวน สภ.คำเขื่อนแก้ว พ.ต.อ.สงบ พิมพ์มลัย ผกก.สภ.คำเขื่อนแก้ว พร้อมด้วย พ.ต.ท.สุภาพ อาสา สว.(สอบสวน) ได้ทำการสอบสวน น.ส.สุทธภา นีสันเทียะ อายุ 23 ปี อย่างหนักจนทำให้ น.ส.สุทธภา รับสารภาพว่าตนได้สร้างเรื่องทั้งหมดมาเพื่อหลอกสามี เนื่องจากนำเงินก้อนดังกล่าวไปใช้หนี้ที่ตนยืมมา และมีพี่ที่รู้จักกันยืมไป ตนจึงโอนเงินไปให้ ส่วนสาเหตุที่ทำแบบนี้ เนื่องจากตนไม่อยากมีปัญหากับสามีเพราะเราใช้เงินร่วมกัน ตนจึงออกอุบายว่าถูกโจรดักปล้นที่จุดดังกล่าว ซึ่งไม่คิดว่าสามี จะโทรแจ้งตำรวจ จนกลายเป็นเรื่องใหญ่โตแบบนี้ อย่างไรก็ตาม ตนอยากขอโทษเจ้าหน้าที่ตำรวจ และบุคคลที่เกี่ยวข้องทั้งหมดกับเหตุการณ์ในครั้งนี้ด้วยพ.ต.อ.สงบ กล่าวว่า จากแนวทางการสอบสวนเจ้าหน้าที่ตำรวจพบข้อพิรุธมากมายจาก น.ส.สุทธภา ซึ่งจากการตรวจสอบกล้องวงจรปิดก็ไม่พบตามเหตุการณ์ที่ น.ส.สุทธภา ให้การไว้ กระทั่งเจ้าหน้าที่ตำรวจได้นำตัว น.ส.สุทธภา ไปตรวจร่างกายที่ รพ.คำเขื่อนแก้ว ผลตรวจทางกายภาพไม่พบบาดแผลหรือร่องรอยการต่อสู้ จนในที่สุด น.ส.สุทธภา ยอมรับสารภาพว่าสร้างเรื่องทั้งหมดขึ้นมาเอง อย่างไรก็ตาม เจ้าหน้าที่ตำรวจได้ควบคุมตัว น.ส.สุทธภา ส่งให้พนักงานสอบสวนดำเนินคดี ในข้อหาแจ้งความเท็จต่อไป.
สาวยโสธรสารภาพแล้ว หลังสามีแจ้งความ ภรรยาถูกโจรโยนถุงแป้งใส่รถ ชิงเงินสดไป 1 หมื่น แต่ตำรวจพบพิรุธ เค้นสอบ จนยอมรับกุเรื่องขึ้นเพื่อเอาเงินใช้หนี้ เหตุไม่อยากมีปัญหากับสามี
กุเรื่องถูกปล้น,กุเรื่องถูกจี้,กุเรื่องหลอกผัว,อ้างถูกจี้,ข่าวทั่วไป